รัฐบาลไทย-ข่าวทำเนียบรัฐบาล-กรมการขนส่งทางบก เปิดประชุมรับฟังความคิดเห็นร่างประกาศกำหนดเกณฑ์มาตรฐานและวิธีการตรวจวัดค่าควันดำจากท่อไอเสียของรถตามกฎหมายว่าด้วยรถยนต์และกฎหมายว่าด้วยการขนส่งทางบก
วันศุกร์ที่ 21 มกราคม 2565
กรมการขนส่งทางบก เปิดประชุมรับฟังความคิดเห็นร่างประกาศกําหนดเกณฑ์มาตรฐานและวิธีการตรวจวัดค่าควันดําจากท่อไอเสียของรถตามกฎหมายว่าด้วยรถยนต์และกฎหมายว่าด้วยการขนส่งทางบก
ปรับเกณฑ์มาตรฐานค่าควันดํารถยนต์และรถขนส่ง เพิ่มประสิทธิภาพในการควบคุมมลพิษ แก้ไขปัญหาฝุ่นละออง PM 2.5
นางพรรณี พุ่มพันธ์ รองอธิบดีกรมการขนส่งทางบก กระทรวงคมนาคม เปิดเผยว่า กรมการขนส่งทางบก (ขบ.) ได้มีการประชุมรับฟังความคิดเห็น (ร่าง) ประกาศกรมการขนส่งทางบก เรื่อง กําหนดเกณฑ์มาตรฐานและวิธีการตรวจวัดค่าควันดําจากท่อไอเสียของรถตามกฎหมายว่าด้วยรถยนต์ พ.ศ. .... และ (ร่าง) ประกาศกรมการขนส่งทางบก เรื่อง กําหนดเกณฑ์มาตรฐานและวิธีการตรวจวัดค่าควันดําจากท่อไอเสียของรถตามกฎหมายว่าด้วยการขนส่งทางบก พ.ศ. .... เพื่อสร้างความเข้าใจการปรับเกณฑ์มาตรฐานค่าควันดําของรถตามกฎหมายว่าด้วยรถยนต์และรถตามกฎหมายว่าด้วยการขนส่งทางบก รวมทั้งรับฟังความคิดเห็นจากหน่วยงานภาครัฐที่เกี่ยวข้องและผู้ประกอบการ โดยมี กรมควบคุมมลพิษ ผู้ประกอบการขนส่งผู้โดยสาร ผู้ประกอบการขนส่งสินค้า สถานตรวจสภาพรถ และบริษัทผู้ผลิตรถ เข้าร่วมประชุมรับฟังความคิดเห็นการบังคับใช้ร่างประกาศกรมการขนส่งทางบกดังกล่าว ผ่านสื่ออิเล็กทรอนิกส์ทางแอปพลิเคชัน Zoom Online
โดยเหตุผลในการยกร่างประกาศกรมการขนส่งทางบกดังกล่าว เนื่องจากกระทรวงทรัพยากรธรรมชาติและสิ่งแวดล้อม ได้ออกประกาศกระทรวงทรัพยากรธรรมชาติและสิ่งแวดล้อม เรื่อง กําหนดมาตรฐานค่าควันดําของรถยนต์ที่ใช้เครื่องยนต์แบบจุดระเบิดด้วยการอัด พ.ศ. 2564 เพื่อปรับปรุงการกําหนดมาตรฐานค่าควันดําของรถยนต์ที่ใช้เครื่องยนต์แบบจุดระเบิดด้วยการอัดเพิ่มประสิทธิภาพในการควบคุมมลพิษ แก้ไขปัญหาฝุ่นละออง PM 2.5 จากแหล่งกําเนิดมลพิษประเภทรถยนต์ และเป็นไปตามมาตรฐานสากล ดังนั้น เพื่อให้การตรวจวัดค่าควันดําจากท่อไอเสียของรถสอดคล้องและเป็นมาตรฐานเดียวกันกับประกาศกระทรวงทรัพยากรธรรมชาติและสิ่งแวดล้อม ขบ. จึงได้ดําเนินการยก (ร่าง) ประกาศกรมการขนส่งทางบก เรื่อง กําหนดเกณฑ์มาตรฐานและวิธีการตรวจวัดค่าควันดําจากท่อไอเสียของรถตามกฎหมายว่าด้วยรถยนต์ พ.ศ. .... และ (ร่าง) ประกาศกรมการขนส่งทางบก เรื่อง กําหนดเกณฑ์มาตรฐานและวิธีการตรวจวัดค่าควันดําจากท่อไอเสียของรถตามกฎหมายว่าด้วยการขนส่งทางบก พ.ศ. .... แทนประกาศกรมการขนส่งทางบกฉบับเดิม ซึ่งมีสาระสําคัญ คือ การปรับเกณฑ์มาตรฐานค่าควันดําของรถตามกฎหมายว่าด้วยรถยนต์และรถตามกฎหมายว่าด้วยการขนส่งทางบก จากเดิมค่าควันดําสูงสุดไม่เกิน 50% เป็นค่าควันดําสูงสุดไม่เกิน 40% เมื่อตรวจวัดควันดําด้วยเครื่องมือตรวจวัดควันดําระบบกระดาษกรอง และเมื่อตรวจวัดควันดําด้วยเครื่องมือตรวจวัดควันดําระบบความทึบแสง จากเดิมค่าควันดําสูงสุดไม่เกิน 45% เป็นค่าควันดําสูงสุดไม่เกิน 30% โดยประกาศดังกล่าวจะมีผลบังคบใช้วันที่ 13 เมษายน 2565 ซึ่งเกณฑ์มาตรฐานค่าควันดํานี้จะนํามาใช้กับการตรวจควันดําทั้งการตรวจสภาพรถ ณ สํานักงานขนส่งทั่วประเทศ สถานตรวจสภาพรถ (ตรอ.) และการตรวจควันดําบนถนนสายหลักและสายรองทั่วประเทศ
รองอธิบดีกรมการขนส่งทางบก กล่าวเพิ่มเติมว่า การประชุมรับฟังความคิดเห็นในวันนี้ เพื่อให้ผู้ประกอบการทราบถึงการปรับเกณฑ์มาตรฐานค่าควันดํา และให้ผู้ประกอบการเพิ่มความเข้มงวดในการบํารุงรักษาเครื่องยนต์ไม่ให้ก่อปัญหาควันดําที่เกิดจากการเผาไหม้ที่ไม่สมบูรณ์ของเครื่องยนต์ อันเป็นไปตามเกณฑ์มาตรฐานที่กฎหมายกําหนด รวมทั้งได้รับฟังข้อคิดเห็นและข้อเสนอแนะจากทั้งหน่วยงานภาครัฐและผู้ประกอบการ เพื่อนํามาพิจารณาปรับปรุงร่างประกาศกรมการขนส่งทางบกให้มีความเหมาะสม สอดคล้องกับเจตนารมณ์ในการแก้ไขปัญหาฝุ่นละออง PM 2.5 โดยการลดสาเหตุการเกิดมลพิษจากการเผาไหม้ของเครื่องยนต์